
MOZZJONI GĦAL RIŻOLUZZJONI TAL-PARLAMENT EWROPEW
dwar il-pjan pluriennali għall-Baħar Baltiku u t-triq ’il quddiem
(2024/2127(INI))
Il-Parlament Ewropew,
–	wara li kkunsidra r-Regolament (UE) Nru 1380/2013 tal-Parlament Ewropew u tal-Kunsill tal-11 ta’ Diċembru 2013 dwar il-Politika Komuni tas-Sajd, li jemenda r-Regolamenti tal-Kunsill (KE) Nru 1954/2003 u (KE) Nru 1224/2009 u li jħassar ir-Regolamenti tal-Kunsill (KE) Nru 2371/2002 u (KE) Nru 639/2004 u d-Deċiżjoni tal-Kunsill 2004/585/KE[footnoteRef:1] (PKS), [1:  ĠU L 354, 28.12.2013, p. 22, ELI: http://data.europa.eu/eli/reg/2013/1380/oj.] 

–	wara li kkunsidra r-Regolament (UE) 2016/1139 tal-Parlament Ewropew u tal-Kunsill tas-6 ta’ Lulju 2016 li jistabbilixxi pjan pluriennali għall-istokkijiet tal-merluzz, l-aringi u l-laċċ ikħal fil-Baħar Baltiku u s-sajd li jisfrutta dawk l-istokkijiet, li jemenda r-Regolament tal-Kunsill (KE) Nru 2187/2005 u li jirrevoka r-Regolament tal-Kunsill (KE) Nru 1098/2007[footnoteRef:2] (ir-Regolament dwar l-MAP tal-Baltiku), [2:  ĠU L 191, 15.7.2016, p. 1., ELI: http://data.europa.eu/eli/reg/2016/1139/oj.] 

–	wara li kkunsidra d-Direttiva 2008/56/KE tal-Parlament Ewropew u tal-Kunsill tas-17 ta’ Ġunju 2008 li tistabbilixxi Qafas għal Azzjoni Komunitarja fil-qasam tal-Politika tal-Ambjent Marin (Direttiva Kwadru dwar l-Istrateġija Marina)[footnoteRef:3], [3:  ĠU L 164, 25.6.2008, p. 19, ELI: http://data.europa.eu/eli/dir/2008/56/oj.] 

–	wara li kkunsidra d-Direttiva tal-Kunsill 92/43/KEE tal-21 ta’ Mejju 1992 dwar il-konservazzjoni tal-ħabitat naturali u tal-fawna u l-flora selvaġġa[footnoteRef:4], [4:  ĠU L 206, 22.7.1992, p. 7, ELI: http://data.europa.eu/eli/dir/1992/43/oj.] 

–	wara li kkunsidra r-Regolament tal-Kunsill (KEE) Nru 2115/77 tas-27 ta’ Settembru 1977 li jipprojbixxi s-sajd dirett u l-ħatt l-art tal-aringi għal skopijiet industrijali mhux għall-konsum dirett mill-bniedem[footnoteRef:5], [5:  ĠU L 247, 28.9.1977, p. 2, ELI: http://data.europa.eu/eli/reg/1977/2115/oj.] 

–	wara li kkunsidra d-Direttiva 2009/147/KE tal-Parlament Ewropew u tal-Kunsill tat-30 ta’ Novembru 2009 dwar il-konservazzjoni tal-għasafar selvaġġi[footnoteRef:6], [6:  ĠU L 20, 26.1.2010, p. 7, ELI: http://data.europa.eu/eli/dir/2009/147/oj.] 

–	wara li kkunsidra l-istrateġija tal-UE għall-bijodiversità għall-2030, stabbilita fil-komunikazzjoni tal-Kummissjoni tal-20 ta’ Mejju 2020 bit-titolu “Strateġija tal-UE għall-Bijodiversità għall-2030 – Inreġġgħu n-natura lura f’ħajjitna” (COM(2020)0380),
–	wara li kkunsidra l-komunikazzjoni tal-Kummissjoni tal-5 ta’ Ġunju 2025 bit-titolu “Il-Patt Ewropew għall-Oċeani” (COM(2025)0281),
–	wara li kkunsidra l-Konvenzjoni fuq il-protezzjoni tal-ambjent tal-baħar taż-Żona tal-Baħar Baltiku tal-1992 (il-Konvenzjoni ta’ Helsinki), li daħlet fis-seħħ fis-17 ta’ Jannar 2000, u l-Kummissjoni għall-Ħarsien tal-Ambjent Marin fil-Baħar Baltiku, magħrufa wkoll bħala l-Kummissjoni ta’ Helsinki (HELCOM),
–	wara li kkunsidra l-analiżi tal-isfond mitluba mill-Kumitat għas-Sajd tal-Parlament bit-titolu “The multiannual plan for the Baltic Sea – A change in management needed” (Il-pjan pluriennali għall-Baħar Baltiku – Hija meħtieġa bidla fil-ġestjoni), ippubblikata mid-Direttorat Ġenerali tiegħu għall-Koeżjoni, l-Agrikoltura u l-Politika Soċjali f’Awwissu 2025[footnoteRef:7], [7:  Analiżi tal-isfond – “The multiannual plan for the Baltic Sea – A change in management needed” (Il-pjan pluriennali għall-Baħar Baltiku – Hija meħtieġa bidla fil-ġestjoni), il-Parlament Ewropew, id-Direttorat Ġenerali għall-Koeżjoni, l-Agrikoltura u l-Politiki Soċjali, id-Dipartiment Tematiku għall-Iżvilupp Reġjonali, l-Agrikoltura u s-Sajd, Awwissu 2025.] 

–	wara li kkunsidra l-istudju ta’ Settembru 2025 tas-Servizz ta’ Riċerka tal-Parlament Ewropew bit-titolu “Evaluation of the Baltic Sea Multiannual Plan Regulation – European Implementation Assessment” (Evalwazzjoni tar-Regolament dwar il-Pjan Pluriennali tal-Baħar Baltiku – Valutazzjoni tal-Implimentazzjoni Ewropea),
–	wara li kkunsidra r-rapport tad-29 ta’ Settembru 2025 tal-Aġenzija Ewropea għall-Ambjent bit-titolu “Europe’s environment and climate: knowledge for resilience, prosperity and sustainability” (L-ambjent u l-klima tal-Ewropa: għarfien għar-reżiljenza, il-prosperità u s-sostenibbiltà),
–	wara li kkunsidra r-rapport tal-31 ta’ Ottubru 2023 tal-HELCOM bit-titolu “State of the Baltic Sea 2023 – Third HELCOM olistic assessment 2016-2021” (L-Istat tal-Baħar Baltiku 2023 – It-tielet valutazzjoni olistika tal-HELCOM 2016-2021),
–	wara li kkunsidra r-rapport tas-26 ta’ Novembru 2024 tal-Kunsill Internazzjonali għall-Esplorazzjoni tal-Baħar (ICES) bit-titolu “Baltic Sea ecoregion – Ecosystem Overview” (Ekoreġjun tal-Baħar Baltiku – Ħarsa Ġenerali lejn l-Ekosistema), ICES Advice 2024, it-Taqsima 7.1,
[bookmark: _Hlk212108900]–	wara li kkunsidra r-rapport tal-2022 tal-ICES bit-titolu “Workshop on ICES reference points (WKREF1)” (Workshop dwar il-punti ta’ referenza tal-ICES (WKREF1)), Rapporti Xjentifiċi tal-ICES. 4:2. 70 pp.,
–	wara li kkunsidra r-rapport tal-2022 tal-ICES bit-titolu “Workshop on ICES reference points (WKREF2)” (Workshop dwar il-punti ta’ referenza tal-ICES (WKREF2)), Rapporti Xjentifiċi tal-ICES. 4:68. 96 pp.,
–	wara li kkunsidra r-rapport tal-2023 tal-ICES bit-titolu “Workshop on guidelines and methods for the design and evaluation of rebuilding plans for category 1-2 stocks (WKREBUILD2)” (Workshop dwar il-linji gwida u l-metodi għad-disinn u l-evalwazzjoni tal-pjanijiet ta’ rikostruzzjoni għall-istokkijiet tal-kategorija 1-2 (WKREBUILD2)), Rapporti Xjentifiċi tal-ICES. 5:112. 79 pp.,
–	wara li kkunsidra r-rapport ta’ Novembru 2024 taċ-Ċentru Konġunt tar-Riċerka tal-Kummissjoni bit-titolu “Scientific Technical and Economic Committee for Fisheries (STECF) – The 2024 Annual Economic Report on the EU Fishing Fleet (STECF-24-03 u STECF-24-07)” (Il-Kumitat Xjentifiku, Tekniku u Ekonomiku għas-Sajd (STECF) – Ir-Rapport Ekonomiku Annwali tal-2024 dwar il-Flotta tas-Sajd tal-UE (STECF-24-03 u STECF-24-07)),
–	wara li kkunsidra r-rapport ta’ Settembru 2019 tal-Grupp Intergovernattiv ta’ Esperti dwar it-Tibdil fil-Klima bit-titolu “Special Report on the Ocean and Cryosphere in a Changing Climate” (Rapport Speċjali dwar l-Oċean u l-Krijosfera fi Klima li qed Tinbidel),
–	wara li kkunsidra r-rapport ta’ Settembru 2025 tas-Servizz tal-Baħar ta’ Copernicus bit-titolu “9th edition of the Copernicus Ocean State Report” (Id-9 edizzjoni tar-Rapport tal-Istat tal-Oċean ta’ Copernicus),
–	wara li kkunsidra r-rapport tal-24 ta’ Settembru 2025 tal-Istitut ta’ Potsdam għar-Riċerka dwar l-Impatt Klimatiku bit-titolu “Planetary Health Check 2025: A Scientific Assessment of the State of the Planet” (Verifika tas-Saħħa tal-Pjaneta tal-2025: Valutazzjoni Xjentifika tal-Istat tal-Pjaneta),
–	wara li kkunsidra d-dikjarazzjoni konġunta tad-Direttorat Ġenerali tal-Kummissjoni għall-Affarijiet Marittimi u s-Sajd u l-ICES tat-18 ta’ Settembru 2025 bit-titolu “Adaptive science and coordinated governance for cross-sector action towards Baltic Sea recovery” (Xjenza adattiva u governanza koordinata għal azzjoni transsettorjali favur l-irkupru tal-Baħar Baltiku),
–	wara li kkunsidra r-rapport tat-28 ta’ April 2025 tal-Kumitat għas-Sajd bit-titolu “Dokument ta’ ħidma dwar l-implimentazzjoni tar-Regolament (UE) 2016/1139 (‘MAP tal-Baltiku’)”,
–	wara li kkunsidra l-Artikolu 55 tar-Regoli ta’ Proċedura tiegħu,
–	wara li kkunsidra r-rapport tal-Kumitat għas-Sajd (A10‑0000/2025),
A.	billi l-pjan pluriennali tal-UE għas-sajd fil-Baħar Baltiku (ir-Regolament dwar l-MAP tal-Baltiku) ma laħaqx l-objettivi tiegħu u ma wassalx għar-restawr u ż-żamma tal-popolazzjonijiet tal-ispeċijiet mistada f’livelli ogħla li jistgħu jipproduċu r-rendiment massimu sostenibbli, jew għall-implimentazzjoni tal-approċċ ibbażat fuq l-ekosistema għall-ġestjoni tas-sajd, li wassal għal ħafna konsegwenzi soċjoekonomiċi diżastrużi għas-settur tas-sajd;
B.	billi l-istokkijiet tal-bakkaljaw tal-Baltiku kkollassaw u ma rkuprawx, minkejja li s-sajd immirat ilu magħluq mill-2019;
C.	billi s-sajd kostali fuq skala żgħira jirrappreżenta 92 % tal-bastimenti fil-Baħar Baltiku filwaqt li jħott l-art 7 % biss tal-piż totali, iżda jikkostitwixxi 22 % tal-valur tal-ħatt l-art, li juri valur miżjud ogħla f’dan is-segment tal-flotta;
D.	billi, skont valutazzjonijiet mill-Kumitat Xjentifiku, Tekniku u Ekonomiku għas-Sajd tal-Kummissjoni, il-valur miżjud gross għas-sajjieda fuq skala żgħira naqas drastikament minn mindu twaqqaf ir-Regolament dwar l-MAP tal-Baltiku, u dan jhedded is-sigurtà tal-ikel u jżid id-dipendenza tal-UE fuq l-importazzjonijiet;
E.	billi l-Baħar Baltiku jbati minn diversi pressjonijiet kkawżati mill-bniedem u minn degradazzjoni fit-tul, u huwa vulnerabbli b’mod partikolari minħabba l-baċir tal-baħar baxx tiegħu bi speċijiet ġenetikament uniċi li evolvew biex jgħixu fl-ilma salmastru b’livelli ta’ salinità u ossiġenu naturalment baxxi;
F.	billi filwaqt li l-pressjonijiet upstream bħat-tagħbija ta’ nutrijenti u s-sustanzi kimiċi niġġiesa storiċi bħall-merkurju u l-poliklorobifenil naqsu maż-żmien, is-sajd baqa’ fattur ta’ stress qawwi fuq l-istokkijiet tal-ħut ewlenin;
G.	billi l-impatti tat-tisħin tal-ilma baħar xprunati mit-tibdil fil-klima globali huma pjuttost rapidi b’mod partikolari fil-Baħar Baltiku, u huma mistennija li jwasslu għal aktar konsegwenzi estensivi u fil-biċċa l-kbira mhux magħrufa, inkluża inċertezza dwar il-kapaċità riproduttiva futura tal-popolazzjonijiet tal-ħut;
H.	billi l-Istati Membri qed ikomplu jistabbilixxu kwoti għoljin b’mod perikoluż għall-istokkijiet tal-ħut li huma f’livelli baxxi rekord ta’ bijomassa, jew qrib tagħhom, filwaqt li jinjoraw il-livelli meħtieġa mir-Regolament dwar l-MAP tal-Baltiku u mid-Direttiva Kwadru dwar l-Istrateġija Marina (MSFD), li jirrikjedu wkoll xbieki alimentari u stokkijiet ibbilanċjati b’daqs u distribuzzjoni tal-età b’saħħithom;
I.	billi s-sajd industrijali għall-frakass tal-fdal tal-ħut u għaż-żejt tal-ħuta ilu awtorizzat fir-reġjun tal-Baħar Baltiku mill-1995, u minn dak iż-żmien is-sajd ġie ttrasformat b’sistemi ta’ kwoti trasferibbli individwali biex jiġu ospitati anqas bastimenti u bastimenti akbar li jiddominaw il-ħatt l-art tal-aringi; billi llum fl-Iżvezja u fil-Finlandja, jintużaw għall-konsum dirett mill-bniedem 10 % u 17 % biss tal-qabdiet rispettivament;
J.	billi l-valutazzjonijiet tal-ispeċijiet individwali u l-pariri xjentifiċi, fil-kundizzjonijiet ambjentali attwali, irriżultaw fl-istima eċċessiva strutturali tal-kapaċità riproduttiva tal-istokk u tad-daqs totali tal-istokk;
K.	billi l-parir mill-ICES ma jenfasizzax biżżejjed il-kunsiderazzjonijiet tar-riskju u għandu jittejjeb biex jirrifletti aħjar il-kwalità tal-valutazzjonijiet u l-kwistjonijiet rilevanti;
L.	billi l-ICES f’Settembru 2025, flimkien mad-Direttorat Ġenerali għall-Affarijiet Marittimi u s-Sajd tal-Kummissjoni, iddikjara li għall-Baħar Baltiku “il-ġestjoni uniformi tradizzjonali ta’ speċi waħda ma għadhiex biżżejjed biex tindirizza l-kumplessitajiet osservati”;
M.	billi l-Istati Uniti, il-Kanada, New Zealand u l-Awstralja jużaw approċċ aktar kawt biex jiffissaw il-kwoti mill-UE u jinkludu riżervi ta’ inċertezza espliċiti u pjanijiet ta’ bini mill-ġdid li jiġu skattati awtomatikament meta jinqabżu l-valuri ta’ limitu;
N.	billi d-deċiżjonijiet dwar il-qabdiet totali permissibbli (TAC), ir-regoli tekniċi u l-miżuri ta’ rimedju ma segwewx ir-rekwiżit tal-Artikolu 5 tar-Regolament dwar l-MAP tal-Baltiku li jiġu adottati miżuri “biex jiżguraw ir-ripristinament malajr tal-istokk ikkonċernat għal livelli ogħla minn dawk li huma kapaċi jipproduċu l-MSY”;
O.	billi filwaqt li r-Regolament dwar l-MAP tal-Baltiku kien maħsub biex ikun qafas flessibbli li għandu jiġi aġġustat skont approċċ reġjonalizzat, dawn il-bidliet kellhom suċċess limitat;
P.	billi filwaqt li diversi regolamenti tal-UE msemmija fir-Regolament dwar l-MAP tal-Baltiku jistipulaw kif għandu jiġi evitat ir-riskju, u jivvalutaw stokkijiet u komponenti tal-ekosistema b’saħħithom, id-deċiżjonijiet ta’ ġestjoni ma segwewhomx biżżejjed;
Q.	billi s-sistema tat-teħid tad-deċiżjonijiet tal-UE dwar it-TACs bħalissa tiddistingwi bejn il-ġestjoni tal-ispeċijiet fil-mira u l-ħtiġijiet ta’ protezzjoni ta’ speċijiet oħra, minkejja l-fatt li huma parti minn ekosistema waħda u li jikkondividu l-istess rekwiżiti biex jilħqu status b’saħħtu;
R.	billi l-predazzjoni minn speċijiet indiġeni hija parti naturali tal-ekosistema Baltika; billi l-evidenza xjentifika turi li l-impatt tagħhom fuq il-popolazzjonijiet tal-ħut huwa lokalizzat, speċifiku għall-kuntest u b’effetti ġenerali li jibqgħu limitati;
S.	billi d-diskussjonijiet preparatorji dwar id-deċiżjonijiet dwar it-TACs isiru fil-Forum dwar is-Sajd fil-Baħar Baltiku (BALTFISH), grupp li huwa nieqes mit-trasparenza meta mqabbel ma’ korpi preparatorji u gruppi ta’ ħidma oħra tal-UE;
Azzjonijiet urġenti
1.	Jistieden lill-Kummissjoni u lill-Kunsill jużaw l-għodod legali kollha disponibbli biex iwaqqfu kwalunkwe deterjorament ulterjuri li jista’ jwassal għal kollass totali tal-istokkijiet tal-ħut tal-Baħar Baltiku, inkluż bl-użu ta’ atti delegati, rakkomandazzjonijiet konġunti u l-Artikoli 5 u 8 tar-Regolament dwar l-MAP tal-Baltiku, id-dispożizzjonijiet skont l-Artikolu 12 tal-PKS u l-inizjattivi tal-Istati Membri permezz tal-Artikoli 8, 11, 13, 17 u 20 tal-PKS, unilateralment jew bir-reġjonalizzazzjoni permezz tal-Artikolu 18;
2.	Iħeġġeġ lill-Kummissjoni twaqqaf l-approċċ ta’ żamma tal-istatus quo għas-sajd kontinwu fil-Baħar Baltiku u minflok timxi lejn fażi ta’ rkupru u ta’ bini mill-ġdid;
3.	Jappella għall-implimentazzjoni urġenti ta’ riżervi ta’ prekawzjoni bħala rispons għal sopravalutazzjoni tad-daqs tal-istokk u l-produttività reċenti, ripetuta u strutturali tal-biċċa l-kbira tal-istokkijiet tal-ħut tal-Baltiku li wasslu għal snin ta’ sajd eċċessiv mhux identifikat; iħeġġeġ lill-Kunsill jistabbilixxi TACs ta’ mill-anqas 50 % taħt l-FMSY għall-istokkijiet kollha li jaqgħu taħt il-livelli ta’ skattar indikati fir-Regolament dwar l-MAP tal-Baltiku;
4.	Jistieden lill-Istati Membri u lill-Kummissjoni jikkunsidraw li jniedu miżuri ta’ emerġenza f’konformità mal-Artikoli 12 u 13 tal-PKS u jħejju azzjoni malajr billi janalizzaw l-kostijiet u l-benefiċċji tal-għeluq tal-maġġoranza tal-attivitajiet tas-sajd, filwaqt li jinnotaw id-dħul, l-għajxien u s-sigurtà tal-ikel mitlufa u l-kostijiet futuri tan-nuqqas ta’ azzjoni;
5.	Jistieden lill-Kummissjoni tħejji lista ta’ miżuri ta’ rimedju ulterjuri, kif indikat fl-Artikolu 5 tar-Regolament dwar l-MAP tal-Baltiku, li jistgħu jiġu applikati abbażi ta’ dispożizzjonijiet fil-leġiżlazzjoni eżistenti biex jinkiseb irkupru tal-istokkijiet li bħalissa jinsabu f’livelli kritiċi fil-Baħar Baltiku;
6.	Jenfasizza li tali miżuri ta’ rimedju jridu jinkludu l-ħolqien ta’ żoni ta’ rkupru tal-istokkijiet tal-ħut u għeluq li jiffoka fuq żoni ta’ aggregazzjoni tax-xitwa u ta’ qabel ir-riproduzzjoni, kif ukoll żoni ta’ riproduzzjoni u ta’ tkabbir, allinjati mad-dispożizzjonijiet fil-liġi dwar ir-restawr tan-natura;
7.	Ifakkar lill-Kummissjoni dwar il-ħtieġa li jiġi ssalvagwardjat is-sajd għall-konsum mill-bniedem b’ħatt l-art limitat, li jippermetti li dan is-sajd jopera matul il-fażijiet tal-bini mill-ġdid, u b’hekk tiġi appoġġjata tranżizzjoni ġusta lejn flotta tas-sajd b’livell baxx ta’ emissjonijiet tal-karbonju u b’impatt baxx;
Bidla fil-parir xjentifiku
8.	Iħeġġeġ lill-Kummissjoni titlob minnufih lill-ICES jiżviluppa parir ibbażat fuq l-ekosistema u dwar diversi speċijiet, influwenzat mill-bidla ambjentali, b’punti ta’ referenza bbażati fuq l-ekosistema u l-mortalità mis-sajd aġġustata għall-ekosistema, kif ukoll għal indikaturi komplementari li jallinjaw ir-Regolament dwar l-MAP tal-Baltiku mar-rekwiżiti tal-MSFD, pereżempju biex jiġu inklużi indikaturi tal-ħut kbar;
9.	Jistieden lill-Kummissjoni titlob lill-ICES għal riżervi ta’ prekawzjoni fil-parir xjentifiku u tabolixxi kwalunkwe użu ta’ meded ogħla mill-MSY, u għal parir dwar l-istabbiliment ta’ “limiti massimi tal-ekosistema” li jillimitaw il-bijomassa totali li tista’ titneħħa minn ekosistema;
10.	Jistieden lill-Kummissjoni tirrikjedi li l-valutazzjonijiet tal-istokkijiet kollha jużaw il-punti ta’ referenza tal-bijomassa BMSY, kif rifless fl-objettivi tar-Regolament dwar l-MAP tal-Baltiku u l-PKS;
11.	Jistieden lill-Kummissjoni titlob parir xjentifiku li jenfasizza b’mod ċar ir-riskji relatati mal-istat attwali tal-ambjent u ż-żieda fl-inċertezza minħabba t-tibdil fil-klima;
12.	Jistieden lill-Kummissjoni titlob reviżjoni tar-regoli attwali tal-qbid, filwaqt li tirrikonoxxi li dan huwa proċess intern tal-ICES sa fejn jiddependi minn regoli leġiżlattivi ġodda jew interpretazzjoni mibdula tar-regoli eżistenti;
13.	Jistieden lill-Kummissjoni titlob lill-ICES jiżviluppa nota ta’ gwida għall-Istati Membri u għall-Kummissjoni dwar kif għandhom jinterpretaw il-parir xjentifiku sabiex ikunu konformi mal-approċċ tal-ekosistema u mal-approċċ ta’ prekawzjoni, filwaqt li jibnu mill-ġdid ir-reżiljenza tal-Baħar Baltiku;
14.	Jistieden lill-Kummissjoni tikkunsidra li tiżviluppa regoli ċari u trasparenti għall-istabbiliment tat-TACs, allinjati mill-qrib mal-objettivi tar-Regolament dwar l-MAP tal-Baltiku u skont parir ġdid dwar diversi speċijiet ibbażat fuq l-ekosistema; jitlob lill-Kunsill jippubblika rapporti annwali li jispjegaw u jiġġustifikaw id-deċiżjonijiet dwar it-TACs u miżuri oħra, sabiex il-proċedura tal-istabbiliment tat-TACs u d-diskussjonijiet tal-BALTFISH isiru miftuħa u trasparenti għall-pubbliku ġenerali u biex l-Istati Membri jagħtu kont tad-deċiżjonijiet tagħhom;
15.	Jistieden lill-Istati Membri u lill-Kummissjoni jibbażaw kwalunkwe approċċ għall-predazzjoni naturali fuq ix-xjenza, filwaqt li jagħtu prijorità lil miżuri preventivi, mhux letali u lokalment immirati, u jiżguraw monitoraġġ, finanzjament u kooperazzjoni mal-partijiet ikkonċernati adegwati biex jimplimentaw prattiki ta’ mitigazzjoni effettivi;
Bidliet legali
16.	Iħeġġeġ lill-Kummissjoni tibda reviżjoni tar-Regolament dwar l-MAP tal-Baltiku biex tinkludi punti ta’ referenza tal-ekosistema (ERPs) li jiddefinixxu “spazju operattiv sikur” li jintegra l-produttività, ir-relazzjonijiet trofiċi, il-bijodiversità, l-impatti fuq il-ħabitats u l-kapaċità ambjentali u li jipprovdi salvagwardji li jillimitaw pariri ottimisti żżejjed dwar stokk uniku; jisħaq li r-reviżjoni tinkludi mekkaniżmi ta’ rispons ambjentali li jiskattaw azzjoni ta’ ġestjoni li tirrikjedi pressjoni tas-sajd imnaqqsa fl-istokkijiet kollha biex tiġi protetta x-xibka alimentari kollha jekk l-ERPs ikunu qed jindikaw tnaqqis ġenerali fil-produttività tal-ekosistema;
17.	Jistieden lill-Kummissjoni toħloq grupp għall-ġestjoni tal-ekosistema tal-Baħar Baltiku li jintegra l-għarfien espert tal-HELCOM u tal-ICES, u tistabbilixxi pjattaforma konsultattiva permanenti għall-partijiet ikkonċernati li tikkonsisti primarjament minn atturi lokali fil-komunitajiet kostali bħas-sajjieda kummerċjali, is-sajjieda rikreattivi, il-partijiet ikkonċernati tat-turiżmu, l-organizzazzjonijiet mhux governattivi u l-awtoritajiet lokali, biex jipprovdu kontribut għad-deċiżjonijiet dwar it-TACs u miżuri oħra;
18.	Jistieden lill-Kummissjoni tiċċara u tistabbilixxi regoli għal livelli aċċettabbli ta’ riskju u skedi ta’ żmien rigward l-impenji għall-bini mill-ġdid tal-istokkijiet, ir-restawr tan-natura u ż-żamma ta’ ekosistemi b’saħħithom;
19.	Jistieden lill-Kummissjoni u lill-Kunsill jikkunsidraw regoli legalment vinkolanti għal azzjonijiet li għandhom jittieħdu awtomatikament meta l-istokkijiet jaqgħu taħt il-valuri ta’ skattar stabbiliti f’konformità mal-approċċ ta’ prekawzjoni, li jallinjaw lill-UE ma’ reġjuni ġestiti aħjar bħal dawk tal-Awstralja, New Zealand, il-Kanada u l-Istati Uniti;
[bookmark: _Hlk212109517]20.	Jistieden lill-Kummissjoni u lill-Kunsill jintroduċu mill-ġdid il-projbizzjoni fuq is-sajd għall-konsum mhux mill-bniedem li kienet stabbilita sal-1995, meta l-eċċezzjonijiet oriġinarjament kienu permessi biss “dment li tali sajd ma jinvolvix riskji ta’ ħsara ekoloġika irriversibbli”;
21.	Jistieden lill-Kummissjoni u lill-Kunsill jipproponu moratorju fuq it-tkarkir industrijali u t-twaqqif tat-tkarkir tal-qiegħ kollu fiż-żoni kostali u baxxi u fit-tipi kollha taż-żoni marini protetti sakemm jiġu żviluppati tali regoli u kriterji legali;
°
°	°
22.	Jagħti istruzzjonijiet lill-President tiegħu biex tgħaddi din ir-riżoluzzjoni lill-Kunsill u lill-Kummissjoni.

[bookmark: _Toc213052291]NOTA SPJEGATTIVA
Il-Baħar Baltiku jinsab fi kriżi u jridu jsiru bidliet urġenti fil-mod kif nittrattaw dan il-baċir tal-baħar. Fil-perspettiva fuq żmien qasir huwa irrilevanti jekk hemmx regoli suffiċjenti stabbiliti jew le, minħabba li l-Baħar Baltiku ma jistax jistenna regoli aġġornati jew ġodda. Matul il-laqgħa Ministerjali “Il-Baltiku Tagħna” fi Stokkolma f’Settembru 2025, is-segretarju eżekuttiv tal-HELCOM ġabar fil-qosor:
“Kieku l-baħar tagħna kien pazjent uman, ikun f’kundizzjoni kritika, bis-sopravivenza tibqa’ possibbli iżda mhux iggarantita. Pazjent li jeħtieġ kura intensiva, li jirrikjedi sforz immedjat u sostnut min-naħa ta’ tobba kompetenti u esperti, bis-suċċess jiddependi mill-amministrazzjoni f’waqtha tal-aħjar terapiji tal-ogħla livell ta’ żvilupp tekniku.”
Dan ir-rapport jappella għal azzjoni issa stess u jissuġġerixxi wkoll bidliet importanti fil-perspettiva aktar fit-tul. Madankollu, il-ħtieġa ta’ trattament urġenti ta’ dan il-pazjent, il-Baħar Baltiku, mhijiex xi ħaġa li għandha ssir diskussjoni jew dibattitu dwarha, hija kwistjoni li naġixxu issa dwar dak li diġà għandna.
Din il-proposta lanqas mhija sejħa għal aġġustamenti inkrementali. Din hija sejħa għal korrezzjoni meħtieġa u urġenti għal falliment regolatorju sistemiku. Jekk tittieħed azzjoni dwarhom, dawn il-bidliet se joffru perkors vijabbli lejn l-irkupru ekoloġiku, żieda fl-introjtu għas-sajjieda kostali, sigurtà tal-ikel imsaħħa kif ukoll konformità mad-dritt tal-Unjoni.
L-azzjonijiet issuġġeriti f’din il-proposta għandhom jinftiehmu bħala tliet partijiet separati bi skedi ta’ żmien differenti:
1.	l-azzjonijiet immedjati li jistgħu jittieħdu fl-oqfsa attwali;
2.	il-passi meħtieġa biex jiġu żviluppati pariri xjentifiċi xierqa dwar l-ekosistema u punti ta’ referenza;
3.	suġġerimenti ta’ approċċ ġdid għall-ġestjoni tal-Baltiku li se jirrikjedi bidliet legali għall-MAP.
Ripristinar tal-ekosistema b’azzjonijiet urġenti
Huwa ċar li l-ekosistema Baltika jeħtieġ li tiġi ripristinata u li mhuwiex aċċettabbli li kollox jibqa’ kif inhu. Is-sajd li jsir l-aktar għall-frakass tal-fdal tal-ħut maħsub għall-farms tas-salamun u tal-mink mhuwiex raġuni tajba biżżejjed biex jipperikola s-servizzi tal-ekosistema ta’ Baħar Baltiku b’saħħtu għall-ġejjieni. Il-bakkaljaw tal-Baltiku li xi darba kien abbundanti traġikament ikkollassa, u l-bijomassa kummerċjali tal-istokk tal-ħut illum tinsab f’livell storikament baxx, fi frazzjoni żgħira ta’ dak li l-Baħar Baltiku jkun jista’ jipproduċi fi stat mhux mistad. Dan il-baħar jeħtieġ perkors għall-irkupru megħjun minn għanijiet espressi b’mod ċar ta’ dak li jikkostitwixxi livelli sikuri ta’ ħut u d-daqs u d-distribuzzjoni tal-età tagħhom ma’ kunsiderazzjonijiet oħra dwar l-ekosistema magħrufa sew li huma inkorporati bis-sħiħ. Il-manipulazzjoni bijoloġika fuq skala ta’ baċir tal-baħar trid tieqaf. Minflok, il-Baħar Baltiku għandu jinbidel f’żona pilota għall-ġestjoni olistika ġdida tal-ekosistema, li tagħti prijorità lis-sajd b’impatt baxx għall-konsum mill-bniedem, u approċċi xjentifiċi ġodda.
L-istabbiliment ta’ miri għall-bijomassa ferm ogħla minn dawk użati attwalment huwa l-aktar mod rapidu biex jiġi pprovdut marġni ta’ sikurezza għal bidliet fir-rigward tal-ewtrofikazzjoni, it-tniġġis u ż-żieda fit-temperatura tal-ilma, u xi jfisser dan għall-inċertezza fl-iżvilupp tal-istokkijiet tal-ħut. Dan jista’ u jrid isir illum bl-użu tal-għodod u tar-regoli eżistenti kollha fis-seħħ. X’aktarx li se jkun hemm bosta snin ta’ tnaqqis meħtieġ fil-livelli attwali tat-TACs, iżda eventwalment ekosistema mibnija mill-ġdid u aktar reżiljenti se tipprovdi benefiċċji enormi lill-komunitajiet tas-sajd kostali u liċ-ċittadini tagħna.
It-tisħiħ tal-bijomassa tal-istokkijiet kummerċjali tal-ħut fil-Baħar Baltiku huwa essenzjali wkoll għar-reżiljenza tal-ekosistema kollha, u huwa partikolarment importanti fi klima li qed tinbidel malajr. L-oċean huwa bir ewlieni tal-karbonju, li jissekwestra kważi terz tal-emissjonijiet kollha tas-CO2 li nikkawżaw. Huma essenzjali popolazzjonijiet ta’ ħut selvaġġ b’saħħithom għaż-żamma tal-kapaċità tal-baħar li jissekwestra l-karbonju, u dawn huma kruċjali fl-istabbilizzazzjoni tax-xibka alimentari kollha.
Bijomassa tal-ħut b’saħħitha tissalvagwardja wkoll is-sigurtà tal-ikel fi żminijiet ta’ instabbiltà ġeopolitika. Din tikkontribwixxi wkoll għal ilmijiet aktar nodfa u aktar ċari, tnaqqas il-prevalenza tal-mikroalgi, u tirrestawra s-saħħa tal-ekosistemi kostali.
Mill-aspett ekonomiku, stokkijiet tal-ħut aktar b’saħħithom jistabbilizzaw ukoll is-sajd billi jiżguraw qabdiet aktar prevedibbli maż-żmien, u b’hekk inaqqsu l-vulnerabbiltà tas-sajjieda u tal-komunitajiet kostali. Dan ikun ifisser ukoll li s-sajjieda iqattgħu anqas ħin jistadu, tnaqqis fl-użu tal-fjuwils u b’dak il-mod li titwitta wkoll it-triq għal tranżizzjoni ekoloġika u ġusta aktar bla xkiel, lil hinn mid-dipendenza fuq il-fjuwils fossili.
Appoġġ u pariri xjentifiċi ġodda f’dinja li qed tinbidel
Is-sistema tat-tfassil u tal-iżvilupp ta’ pariri xjentifiċi tirrikjedi riforma. L-ICES jipprovdi valutazzjonijiet tal-istokkijiet siewja u jinnota inċertezzi, iżda ma japplika l-ebda riżerva ta’ prekawzjoni. Din ir-responsabbiltà taqa’ fuq il-maniġers li ripetutament għażlu deċiżjonijiet suxxettibbli għal riskju. Għalhekk, il-Kummissjoni Ewropea jeħtiġilha tirrikjedi lill-ICES jipprovdi sommarji aktar ċari tar-riskji, tal-inċertezzi, u tal-kwistjonijiet ewlenin rilevanti għal kull parir. Barra minn hekk, il-valutazzjonijiet ta’ speċi waħda ma jistgħux jibqgħu jitqiesu bħala suffiċjenti meta jkunu evidenti l-impatti fuq l-ekosistema kollha. Il-pariri jridu jevolvu lejn approċċ ġenwinament ibbażat fuq l-ekosistema.
Din il-bidla mhijiex fakultattiva. Il-ġestjoni tas-sajd ilha wisq żmien tittratta l-ispeċijiet b’mod iżolat, filwaqt li tinjora r-rwol tagħhom f’ekosistemi usa’, minkejja li kemm l-MSFD kif ukoll il-PKS (mill-2013) jinkludu approċċ ibbażat fuq l-ekosistema. L-għasafar, il-mammiferi, u l-ispeċijiet tal-ħut mhux fil-mira jiddependu mill-istess riżorsi, u l-ħtiġijiet tagħhom iridu jiġu riflessi fl-iffissar tal-kwoti. Huma indispensabbli popolazzjonijiet tal-ħut b’saħħithom u varjati mhux biss għall-bijodiversità tal-baħar iżda wkoll għas-sigurtà tal-ikel taħt stress klimatiku, kemm għall-bnedmin kif ukoll għal speċijiet oħra li jgħixu fil-Baħar Baltiku.
Mill-aspett xjentifiku, popolazzjonijiet akbar u aktar ibbilanċjati jippermettu valutazzjonijiet aktar sikuri u preċiżi tal-ħtiġijiet tal-ekosistema kif ukoll tal-livelli tal-bijomassa, filwaqt li jipprevjenu ċ-ċiklu attwali tal-iffissar tal-kwoti li jżomm l-istokkijiet qrib il-livelli limiti tal-kollass tal-istokkijiet. Billi titnaqqas il-kumplessità tas-sajd imħallat, fejn il-komponenti tal-istokkijiet l-aktar dgħajfa jnaqqsu l-kwoti u jillimitaw is-settur, bijomassa aktar b’saħħitha se tiżgura wkoll futur għas-sajjieda kostali fuq skala żgħira li fil-ġurnata tal-lum lanqas biss jistgħu jaqbdu l-kwoti allokati tagħhom. Finalment, stokkijiet aktar b’saħħithom itaffu l-kunflitti ma’ predaturi naturali, u b’hekk inaqqsu l-kompetizzjoni għar-riżorsi skarsi.
Il-pajsaġġ tal-baħar legali frammentat
Kwistjoni ewlenija hija l-ambigwità legali marbuta mal-MAP u r-relazzjoni tiegħu mad-Direttiva Kwadru dwar l-Istrateġija Marina (MSFD), il-Politika Komuni tas-Sajd (PKS), u l-obbligi nazzjonali. L-MAP huwa marbut direttament mal-MSFD, li jobbliga lill-attivitajiet tas-sajd jipprevjenu d-degradazzjoni tal-ekosistema u jissalvagwardjaw l-bijodiversità, ix-xbieki alimentari u l-istruttura tal-istokkijiet tal-ħut, l-età u d-distribuzzjoni tad-daqs. Madankollu dawn ir-rekwiżiti fil-prattika huma ttrattati bħala aspirazzjoni aktar milli vinkolanti. Għalhekk, il-ġerarkija u l-interazzjoni bejn l-MAP, l-MSFD, il-PKS, u l-miżuri nazzjonali jridu jiġu ċċarati biex jiġu żgurati koerenza regolatorja u eżiti infurzabbli aktar milli miri diskrezzjonali.
Minkejja l-intenzjonijiet tajbin, il-Pjan ta’ Ġestjoni Pluriennali tal-Baħar Baltiku (MAP) naqas milli jwassal għal sajd sostenibbli. Bl-eċċezzjoni tal-aringi fil-Bajja ta’ Riga, u sa ċertu punt l-istokk tal-barbun tat-tbajja’, il-maġġoranza tal-istokkijiet tal-ħut kummerċjali qed jonqsu jew diġà kkollassaw. Din id-dikjarazzjoni hija appoġġjata mill-parir xjentifiku tal-ICES, mir-rieżami olistiku tal-HELCOM tal-2023 u mill-istudji ta’ sfond ipprovduti lill-Kumitat PECH. Il-problema mhijiex is-sajd illegali, iżda s-sajd eċċessiv sistemiku fil-Qabdiet Totali Permissibbli (TACs) maqbula politikament. Għalkemm il-Parlament Ewropew huwa koleġiżlatur, sa issa naqas milli jibgħat sinjali b’saħħithom ta’ diżapprovazzjoni lill-Kunsill. Dan ir-rapport jargumenta li issa huma essenzjali dawn is-sinjali. L-objettiv ewlieni tal-MAP li l-ispeċijiet mistada jinżammu ’l fuq mil-livelli li jistgħu jipproduċu Rendiment Massimu Sostenibbli (MSY) ma ntlaħaqx u s-sajjieda tħallew mingħajr qabdiet u introjtu. Minflok, id-deċiżjonijiet injoraw b’mod regolari l-prinċipju ta’ prekawzjoni, kisru livelli limiti bħal Btrigger, u kkompromettew is-saħħa tal-ekosistema, li dgħajfu mhux biss l-istokkijiet tal-ħut fil-mira iżda l-ambjent tal-baħar usa’.
Il-pazjent tal-Baħar Baltiku jinsab f’idejna. Huwa ġarrab telf ta’ funzjonijiet vitali bħal meta l-istokkijiet tal-bakkaljaw qabżu l-punt ta’ attenzjoni urġenti. Il-fsada interna trid titwaqqaf u s-sistema respiratorja tiegħu trid tiġi riabilitata. Dan il-pazjent ma għandux bżonn aktar dibattitu fit-tul dwar liema proċeduri għandhom jiġu ppruvati, jew x’eżamijiet oħra għandhom isiru. L-esperti huma ċari kemm jista’ jkun: Dan il-pazjent jeħtieġ l-għajnuna issa.

